Bachman Zoltán (1945-2015)

Július 2-án, életének 71. évében hosszantartó, súlyos betegség után eltávozott közülünk Bachman Zoltán professor emeritus, Ybl-, Kossuth-, Steindl-, Pro Architectura-, Szent-Györgyi Albert-, Princz Gyula- és Prima Primissima díjas építész, a Nemzet Művésze.

Középiskolai tanulmányait a pécsi Művészeti Gimnáziumban végezte. Képzőművészeti indíttatása meghatározó volt későbbi építészeti munkája során, számos kiállításon mutatkozott be festményeivel és grafikáival.

A Budapesti Műszaki Egyetemen szerzett építészdiplomát, majd műemléki szakmérnök képzettséget, 2002-ben pedig DLA fokozatot.

A Pécsi Tervezővállalatnál töltött rövid időszakot követően 1972-ben lett a Pollack Mihály Műszaki Főiskola épületszerkezettani tanszékének adjunktusa, később a főiskola igazgatóhelyettese. Tanított Dortmundban és Würzburgban, utóbbi városban munkáját „Honorar professor” címmel ismerték el. Nagy szerepe volt abban, hogy az országban harmadikként a Pécsi Tudományegyetemen indult meg az egyetemi szintű építészképzés. 2003-ban létrehozta a később Breuer Marcellről elnevezett doktori iskolát. Különleges szervezőképességének és széleskörű szakmai-baráti kapcsolatainak köszönhetően Ybl- és Kossuth- díjas építészeket vont be az oktatásba. A Breuer Marcell Doktori Iskolában hét Junior Prima díjas építészt nevelt ki.

Építészi pályafutásának meghatározó fejezete a pécsi ókeresztény temető építészeti rekonstrukciója. Elsőként 1986-ban az ő tervei alapján készült el a Szent István téri mauzóleum és sírkamra bemutatóhelye, amelynek sikere nagyban hozzájárult, hogy 2000-ben a síremlékegyüttes elnyerte az UNESCO Világörökség címét. A II. sírkamra, a Korsós sírkamra és a Péter –Pál sírkamra építészeti rekonstrukcióját követően 2006-ban az ő elképzelései alapján valósult meg a Cella Septichora rekonstrukciója és a hozzá kapcsolódó látogatóközpont. Az ókeresztény sírkamrákat bemutató komplexum a korszerű műemléki szemlélet iskolapéldája.

Jelentős művei közé tartozik a Dóm Múzeum épülete, a Szent Bertalan harangtorony, az Expo Center és legutóbb a PTE Szentágothai János Kutatóközpontja.

Életműve legmaradandóbb részének azonban az oktatást tekintette, figyelme középpontjában a hallgató és a jövő építészete állt. Utolsó interjúinak egyikében a „boldog egyetem” vízióját vázolta fel, amelynek életében a szakmai és emberi kvalitások együtt teljesedhetnek ki.